MAEZTU PEREZ (EH Bildu, 2013-10-10):
Eskerrik asko legebiltzarburu anderea, egun on guztioi eta egun on Fracking Ez plataformatik etorri diren kideei.
Nire aurretik berba egin dutenek entzundakoa, uste dut, lehengo eta behin gauza bat argitu behar dela, zeren gezur batzuk bota dira, oso demokratikoak, baina gezur batzuk bota dira eta uste dut lehengo eta behin horren inguruan azalpen bat egin behar dudala.
Eta azalpena da ezberdintzea zer den debeku bat, debekatzea eta zer den baldintzatzea. 2010. urtean Ganbara honek egin zuen lege aldaketarekin harrobiak natur gunetan debekatuak geratu ziren. Arabako Batzar Nagusiak egiten ziguten lege proposamenean frackinga natur gunetan debekatuta geratzen zen, gaur zuek PNV, PPk eta PSE onartu duzuen lege proposamenean baldintzatuak geratu dira.
Zein da diferentzia? Kanteren lobbyak eta lobby energetikoak 2010ean onartutako legearekin eta Arabako Batzar Nagusiak proposatu ziguten lege aldaketa onartuz gero oso ondo zekiten natur gunetan bai harrobiak eta frackinga debekatuta zegoela. Orain oso ondo dakite zein baldintzak bete behar dituzten eta non eta nori presionatu behar dioten hori lortzeko.
Lehen atea itxita zegoen eta orain PNV, PSE eta PP ate hori zabaldu egin dute, natur gunetan frackinga ahalbideratzeko eta, bide batez, harrobiak.
Iritzi publikoa, gizarteak edo azken finean herritarrek informazioa jasotzen dutenean eta ikusten dutenean fracking bezalako praktika batek ze nolako ondorioak dakartzan, bai osasunentzako bai ingurumenentzako, eskatzen dutena da debekatzea. Hori horrela gertatu da bai Errioxan, bai Kantabrian, Nafarroan, laster Andaluzian, Frantzia osoan, baina hemen ez.
Euskal Autonomi Erkidegoan PNV, PP eta PSE gizarteak eskatzen duenaren guztiz kontrakoa egiten du, sasiargudio juridiko faltsuak erabilita, aitzakiak, azken finean, oso argi daukazuelako nork babestu behar duzuen, gutxi batzuen interes ekonomikoak, lobby energetikoaren interes ekonomikoak eta, beti bezala, herritarren kalterako, ingurumenaren kalterako.
Barregurea sortu dit asten honetan entzutea Euskadi Buru Batzar buruari esaten duenean aste honetan Alderdi Sozialistarekin eta Alderdi Popularrarekin sinatutako ituna dela eta adostasunaren kultura berri bat zabaltzen dela Euskal Autonomi Erkidegoan, berria. Aurpegi gogorra eduki behar da.
Borroka ekologistan aspaldidanik gabiltzanok badakigu hiru alderdi horiek beti eskutik helduta egon dira interes ekonomiko batzuk lehenesteko eta ingurumena zapuzteko. Gaur harrobiak eta frackinga, atzo Abiadura Handiko Trena, herenegun Boroa eta lehen Lemoiz. Eta adibide gutxi batzuk dira, beti eskutik helduta.
Adostasun kultura hori oso zaharra da herri honetan, zuek eredu berdina defendatzen duzue eta eskutik helduta joateko ez duzue inongo arazorik interes ekonomiko batzuk defenditzeko eta ingurumena suntsitzeko, eta, kasua baldin bada ere, pertsonan osasuna arriskuan jartzeko, enpresa horiek ez daukatelako inongo eskrupulurik ingurumena suntsitzeko eta, bide batez, pertsonen osasuna arriskuan jartzeko.
Azken asteotan, ikusi izan dugunez Castellonen Castor proiektuarekin. Hor ere, administrazio publikoa eta alderdi politiko batzuen konnibentziarekin, ingurumena suntsitu eta pertsonan osasuna arriskuan jarriz.
Eta azkenik eta bukatzeko, gomendio bat gGobernuari eta gomendio bat HABI partehartze plataforma, on line plataforma kudeatzen dutenei. Hartu ahal duzue plataforma hori, eta momentu honetan pikutara botatzea. Errespetu osoz horretan lanean ari diren langileentzako.
Eztabaida bat zabaldu zen interneten gai honetaz. Partehartze gehien eduki duen eztabaida interneten. Partehartze hori txostenetan, partehartze hori aztertu duten txostenetan, eta bukatzera noa, presidente andrea, esaten zen, oso maila altuko eztabaida zela, eztabaida horretan, bertan egon ziren partehartzearengatik, sekula egon den parte hartze altuena, askogatik.
Ba parte hartze horren % 99a, gaur zuek, PNV, PSE eta PPk hartu duzuen erabakien kontrakoa eskatzen zuten. Horrela ulertzen duzue zuek parte hartzea, herritarrei esan parte hartzeko, zuek nahi duzuena egiteko.
Espero dezagun, Kuartangon herri galdeketa egiten denean, herritarren borondatea errespetatuko duzuela.